Majandus- ja kommunikatsiooniministeerium (MKM) on kaalumas võimalust ühendada riiklike infrastruktuuri-, transpordi- ja transiidiettevõtete juhtimine.
Majandusministeerium tahab ühendada riigi transpordiettevõttete juhtimise
MKMi haldusalas on kaalumisel idee, mis vähendab nõukogude liikmete arvu, ütles majandus- ja infrastruktuuriminister Kristen Michal riigikogu infotunnis küsimustele vastates.
Ministri sõnul analüüsitakse plaani, mille kohaselt liidetakse riiklike infrastruktuuri-, transpordi- ja transiidiettevõtete juhtimine. See peaks Michali sõnul andma kokkuvõttes suurema omanikutunde ja võimaluse leida riigiettevõtetesse paremaid tippspetsialiste.
Samas ta rõhutas, et see on kõik veel analüüsi staadiumis. Michali sõnul on tegemist Erkki Raasukese idee edasiarendamisega.
Raasuke pakkus kaks aastat tagasi majandusministri nõunikuna töötades välja kava, mille eesmärk on anda riigifirmade aktsiad uue loodava riikliku ettevõtte kätte, muutes sellega riigifirmade valitsemist nii, et tekiks selge dividendi- ja investeerimispoliitika ning ühtlasi depolitiseeritaks riigifirmade nõukogud. Võit võiks hinnanguliselt ulatuda 100 miljoni euroni aastas.